Studente eis beter sekuriteit ná verkragting, roofStudente betoog by die Nelson Mandela- Metropolitaanse Universiteit (NMMU) Foto: Raahil Sain/ANA Honderde studente van die Nelson Mandela- Metropolitaanse Universiteit (NMMU) het Dinsdag op die kampus betoog ná die beweerde verkragting en roof van twee studente Maandagaand. ŉ 25-jarige student en haar vriendin is op ŉ gewelddadige wyse aangeval by die kampus in Port Elizabeth toe hulle in ŉ rekenaarlaboratorium was. Een van hulle het ŉ desperate boodskap op Facebook gepubliseer: “an someone please csend help we are beinf rapoed 2nd avenue campus fashjoom” (sic). Ná die hulpkreet het ŉ storm op sosiale media losgebars en foto’s van die vermeende oortreder is rondgestuur. Hy het ŉ oranje hemp, pet en handskoene aangehad volgens die foto wat ŉ skermgreep blyk te wees van kringtelevisiebeeldmateriaal. Gratian Hewitt, ŉ werknemer van die universiteit, het aan die skare gesê hy was die eerste persoon op die toneel nadat hy op Facebook daarvan te hore gekom het. Toe hy by die gebou opgedaag het, was veiligheidsbeamptes nog onbewus van dit wat gebeur het, en ŉ vrou het na hom toe gekom wat onbedaarlik gehuil het. “Ek het al die pad van die stad af kampus toe gery en ek was die eerste respondent op die boodskap, want die Suid-Afrikaanse Polisiediens het nie in daardie stadium reageer nie. Dit is die grootste misdaad in ons land – verkragting en geweld teen vroue. Die ergste ding wat ek gisteraand gesien het, was dat net een polisievoertuig uitgestuur is,” het Hewitt verduidelik. “Die tweede voertuig het van Kwamagxaki gekom – kyk hoe ver dit is en Humewood-polisiestasie is net hier, maar hulle het net een voertuig gestuur.” Hy het gesê dit is kommerwekkend dat die voorval reg langs ŉ sogenaamde wêreldgehalte fasiliteit, die NMU Sakeskool, plaasgevind het. Volgens die polisie het die aanvaller die studente met ŉ skêr gedreig en hulle selfone en beursies gesteel. Hy het een van die studente verkrag en die ander een met die skêr gesteek. Die verskrikte vroue is gedwing om ŉ rekenaar uit die gebou te dra. Die aanvaller het daarna die rekenaar by hulle afgeneem voor hy oor die heining gespring en gevlug het.